哭從兄萇
作者：顧況
朝代：唐

paragraphs: 洞庭違鄂渚，嫋嫋秋風時。
何人不客遊，獨與帝子期。
黃鵠鎩飛翅，青雲歎沈姿。
身終一騎曹，高蓋者爲誰。
從駕至梁漢，金根復京師。
皇恩溢九垠，不記屠沽兒。
立身有高節，滿卷多好詩。
赫赫承明庭，羣公默無詞。
草木正搖落，哭兄鄱水湄。
共居雲陽里，轗軻多別離。
人生倏忽間，旅襯飄若遺。
稚子新學拜，枯楊生一枝。
人生倏忽間，精爽無不之。
舊國數千里，家人由未知。
人生倏忽間，安用才士爲。